***Тәрбие бастауы***

**Анар НАСЫПБАЕВА,**

*Алматы қаласы*

*№7 даму интеллектуалдық*

*қабілеті төмен балаларға*

*арналған арнайы (түзету)*

*мектеп-интернатының ұстазы*

**Әдептілік – адам көркі**

**Мақсаты:**

1. Балалардың бойына жақсы әдептерді сіңіріп, оларды жат қылықтардан аулақ болуға, үлкенді сыйлауға, кішіні ренжітпеуге үйрету.

2. Оқушыларды әсемдікке, әдемлікке, мейірімділікке тәрбиелеу.

3. Мақал-мәтелдер, өлеңдер үйрету, олардың мағынасын талдап, сөздік қорын молайту, жүйелі сөйлеуге дағдыландыру.

**Көрнекілігі:** мақал-мәтелдер, нақыл сөздер жазылған плакаттар.

**Тәрбие сағатының барысы:**

1. **Ұйымдастыру кезеңі:**

**Мұғалім:** Армысыздар ұлағатты ұстаздар! Бармысыздар жадыраған жас достар! Біздің сыныбымыздың дайындаған «Әдептілік – адам көркі» атты тәрбие сағатына қош келдіңіздер!

Қазақ халқы ерте кезден-ақ әдептілікті жоғары бағалай білген. Отбасындағы жастарды кішіпейділікке, ізеттілікке, имандылыққа, инабаттылыққа тәрбиелеуді мақсат етіп қойған. Халқымыз өз ұрпағын:

*«Әдептілік, ар-ұят –*

*Адамдықтың белгісі.*

*Тұрпайы мінез, тағы жат –*

*Надандықтың белгісі»*

немесе

*«Әдепті бала – арлы бала,*

*Әдепсіз бала сорлы бала», –* деп, әр жастың әдепті, сыпайы, инабатты болуын қалаған.

Әдептілік *–* адамдардың өзара жақсы қарым-қатынасының, жүріс-тұрысының ережесі. Осы әдептілік ережесін сақтауымыз керек. Мысалы: уәде беріп, оны орындамаса, басқа кісіге дөрекі жауап беріп үлкенді сыйламаса, ондай адамды жұрт «әдепсіз екен» дейді. Онымен басқа адамдар қарым-қатынас жасаудан қашады. Оны сыйламайды. Кейбір балалар әдептілік ережесін байқамай немесе білмей бұзады.

Әдепті бала әрдайым кездескендермен сәлемдесіп, автобусқа мінгенде үлкен кісіге орын береді. Сөйлескен кезде сен демей, сіз деп сөйлескен жөн. Ол – әдептіліктің белгісі.

Ал, қазір әдепсіз балаға тән қасиеттерді бойына жинағандар қандай болады екен, осы жайлы сынып оқушыларына сөз берейік.

**1-оқушы:**

Етек кетер салақтап,

Бос жүріспен далақтап.

Ұқыптап сабақ ұқпайды,

Өз бетімен алақтап.

**2-оқушы:**

Ілгек, түйме жұлынып,

Кешке дейін алысар.

Әркімге бір ұрынып,

Құспен, малмен жарысар.

**3-оқушы:**

Шашы түсіп көзіне,

Түсінбей ақыл сөзіне,

Мұғаліммен таласар,

Дәлел тауып сөзіне.

Дәптер, сумка бәрі де,

Дал-бұл болып жыртылған.

Сия төгіп бәріне

Шимай салған сыртынан.

**4-оқушы:**

Кеше ғана қадалған,

Әміртайдың түймесі.

Орнында жоқ, япырай,

Қайда кеткен, бұл несі.

**5-оқушы:**

Тазаланып тұру керек,

Ерте мен кеш жас бала.

Кір-кір болу елден ерек,

Мүлдем ұят, мүлдем ұят, масқара!

***Көрініс: «Жақсы мен жаман»***

**Мұғалім:***«Құлақтан кіріп бойды алар,*

*Әсем әнмен тәтті күй»,* – демекші, енді кезекті әсем әнге берелік.

**6-оқушы:**

Қайыр күтпе баладан,

Өз мысығын сабаған.

Кім аладаса анасын,

Оған қалай нанарсың.

Екі болса алғаны,

Бала ұятқа қалғаны.

Ойнап жүріп жыласа,

Орынды емес бұл аса.

Добын қимас ойнауға,

Ұят сараң болғанда.

Жасайды мінез жөні жоқ,

Ерінсе қолын жуғанға,

Нассың дейміз мұндайда.

**7-оқушы:**

Бәрі жақсы баланың,

Беске оқитын сабағын.

Азаматтық оны де

Ойнатса кім інісін,

Мақұлдайын мұнысын.

Өзі түйме қадаса,

Мұндай бала тамаша.

Барын берсе қолдағы

Бала жомарт болғаны.

**Мұғалім:**

Ал балалар «Әдеп» деп, «Әдептілік» деп, «Инабаттылық» деп қандай мінез бен іс әрекетті айтамыз, соған тоқталайық.

**8-оқушы:**

Әдептілік деп үлкенді сыйлауды, достарды, айналадағы адамдарды құрметтеуді айтамыз. Әдепті адам басқадан сыйласым күтпей-ақ, алдымен өзі басқаны құрметтеп, ардақтай біледі. Көпшілікке өзінің әдептілігін көрсетеді. Сонымен әдептілік дегеніміз – әдеп, ізет, инабат, сыйласым, құрмет, қамқорлық деген сөздерді білдіреді екен. Бір- бірімізге кешірімді болу керек, ол да әдептілік. Кейде кешірмейтін мінез-құлықтар да болады. Ондай теріс мінезді тез жөнге салып, тез түзеу керек.

**9-оқушы:**

Инабаттылық – әдептіліктің әсем көрінісі. Инабаттылық рәсімдері: қарапайымдылық, сыпайлық, тіл алғыштық, әдептілік, адалдық, ұқыптылық, жауапкершілік. Инабатты, биязы мінез қатарындағы қарапайым, қамқоршы адамдарды халық нағыз перзентім деп үлгі тұтады. Сыпайы болу дегеніміз – әдеп сақтау, әдептілік үлгісін, мәдинеттілігін көрсету.

**10-оқушы:**

Мақал-мәтел ата-бабамыздан қалған өшпес мұра. Мәдени-әдеби, имандылық, тәрбиелік маңызы зор өміршең поэтикалық жанр. Сондықтан келесі кезекті балалар, әдептілік жайлы мақал-мәтелдерге берелік. (Оқушылар әдептілік жайлы мақал-мәтелдер айтады).

**Хормен:**

*Аулақ жүріп жаман қылық әдепттен,*

*Үйренеміз жақсы мінез әдептен!*

Ән: «Дос болайық бәріміз!»

**Мұғалім:**

Ал енді құрметті көрермендер, келесі кезек сіздерге де келіп жетті. Қазір сіздермен қызықты ойын ойнаймыз. (Көрерменмен ойын).

**Қорытынды:**

**Мұғалім:** Халқымыз жақсы мінез-құлықпен, өнегелі ісімен көзге түскен жастарды әдепті бала екен дейді. «Әдептілік – адам көркі», – дейді халық, әдепті болу үшін әдемілікті, жақсылықты сезініп, оны бағалап, әсерленіп, сол жақсылыққа ұмытыла білу қажет.

*Адам! Адам!*

*Бөлісіп уайымды.*

*Болашаққа болыңдар дайын үлгі.*

*Бір-біріңе болыңдар мейірімді,*

*Бір-біріне болыңдар қайырымды.*

*Дерт шалмасын,*

*Ешқашан өрт шалмасын.*

*Алып емен, ақ балтыр қайыңымды*

*Бір-біріне болыңдар қайырымды*, – дей отырып, бүгінгі тәрбие сағатымызды аяқтаймыз.